„Členské štáty by mali odstrániť prekážky v účasti žien na trhu práce a s prihliadnutím na dopyt po zariadeniach starostlivosti o deti a v súlade s vnútroštátnymi systémami v danej oblasti by sa mali usilovať zabezpečiť do roku 2010 starostlivosť o deti

Európska rada požadovala splnenie týchto cieľov do roku 2010. Európska komisia v správe z roku 2013, v ktorej posúdila súčasný stav, dospela k záveru, že tieto ciele neboli splnené v žiadnej kategórii detí (t. j. ani vo veku 0 až 3 roky, ani od 3 rokov do veku povinnej školskej dochádzky).

Európska komisia v správe o barcelonských cieľoch v roku 2013 uviedla, že hoci sa od roku 2002 dosiahol určitý pokrok, poskytovanie starostlivosti o deti ešte stále nie je v súlade s barcelonskými cieľmi a treba vynaložiť ešte mnoho úsilia na dosiahnutie uspokojivej úrovne dostupnosti služieb, najmä v prípade detí vo veku do 3 rokov:

·V roku 2011 sa len 6 členským štátom podarilo splniť ciele v oboch vekových kategóriách (deti vo veku 0 až 3 roky; deti vo veku od 3 rokov do veku povinnej školskej dochádzky).

·Tri členské štáty splnili cieľ len v kategórii detí vo veku od 3 rokov do veku povinnej školskej dochádzky.

·Štyri členské štáty splnili cieľ len v kategórii detí vo veku od 0 do 3 rokov.

Komisia sa v správe nezamerala len na dosiahnuteľnosť starostlivosti o deti, ale zahrnula do nej aj prístupnosť, cenovú dostupnosť a kvalitu dostupnej starostlivosti o deti.

Na zabezpečenie plnej účasti žien na trhu práce je samozrejme nevyhnutné, aby starostlivosť o deti bola k dispozícii na plný pracovný čas a aby pokrývala pracovné nároky počas pracovného času rodičov a školských prázdnin. Starostlivosť o deti navyše predstavuje reálnu možnosť len v prípade, ak si ju pracujúce ženy môžu finančne dovoliť a ak nemajú pochybnosti o vysokej kvalite poskytovanej starostlivosti.

Preto sa barcelonské ciele a súvisiace cieľové hodnoty opätovne stanovili aj v Európskom pakte pre rodovú rovnosť (2011 – 2020) a uvádzajú sa aj v stratégii Európa 2020.

Okrem pravidelného monitorovania vykonávania barcelonských cieľov sa dosiahnuteľnosť cenovo dostupnej a kvalitnej starostlivosti o deti monitoruje aj ako kľúčový prvok na zvýšenie účasti žien na trhu práce v rámci procesu európskeho semestra. Ide o ročný rámec správy hospodárskych záležitostí EÚ, ktorý sa zameriava na predchádzanie problematickým hospodárskym trendom, ich monitorovanie a nápravu.

V súvislosti s Európskym pilierom sociálnych práv Komisia 26. apríla 2017 prijala iniciatívu na podporu rovnováhy medzi pracovným a súkromným životom; ide o súbor legislatívnych a nelegislatívnych opatrení na zmodernizovanie súčasného právneho a politického rámca, pokiaľ ide o rodičovské dovolenky, pružné formy organizácie práce, formálne služby starostlivosti a riešenie hospodárskych prekážok v práci druhých zárobkovo činných osôb v domácnosti. Zlepšenie kvality, cenovej dostupnosti a prístupnosti starostlivosti o deti predstavuje dôležitú súčasť tejto iniciatívy, ktorá sa realizuje pravidelným monitorovaním cieľov, lepším zberom údajov a podporou využívania európskych štrukturálnych a investičných fondov na investovanie do sociálnej infraštruktúry .

Cenovo dostupné a kvalitné služby starostlivosti o deti nielen zlepšujú zosúladenie pracovného a rodinného života, čím sa podporuje účasť žien na trhu práce a posilňuje sa rodová rovnosť. Zároveň podporujú aj sociálno-ekonomické začlenenie detí a rozvoj ich zručností od raného detstva.

V odporúčaní Komisie z roku 2013 Investovať do detí: východisko z bludného kruhu znevýhodnenia , ktoré Rada schválila v novembri 2013, sa členské štáty dôrazne vyzývajú, aby viac investovali do politík zameraných na deti s cieľom posilniť ich práva, bojovať proti chudobe detí a zlepšiť kvalitu ich života. Toto odporúčanie je súčasťou oveľa rozsiahlejšieho balíka o sociálnych investíciách, v ktorom sa členským štátom poskytujú politické usmernenia v oblasti celoživotných sociálnych investícií. V odporúčaní sa zdôrazňuje, že existuje dostatok dôkazov o tom, že v prípade znevýhodnených detí, ktoré využívali služby starostlivosti o deti, je menej pravdepodobné, že predčasne ukončia štúdium na strednej škole a stanú sa nezamestnanými, a tak sa zabráni množstvu ďalších sociálnych problémov.

Okrem toho Rada pre vzdelávanie v roku 2009 prijala referenčné hodnoty v oblasti vzdelávania a odbornej prípravy v medziach strategického rámca pre vzdelávanie a odbornú prípravu do roku 2020 (ET 2020) , a to vrátane jednej pre deti vo veku od 4 rokov do veku povinnej školskej dochádzky. Podľa tejto referenčnej (alebo cieľovej) hodnoty by sa aspoň 95 % detí vo veku od 4 rokov do veku povinnej školskej dochádzky malo zúčastňovať na vzdelávaní a starostlivosti v ranom detstve. Cieľom ET 2020 je zlepšiť vnútroštátne systémy vzdelávania a odbornej prípravy, a tak z EÚ vybudovať najkonkurencieschopnejšiu a najdynamickejšiu vedomostnú ekonomiku na svete.

Popri barcelonských cieľoch Komisia pravidelne monitoruje plnenie cieľov v oblasti vzdelávania a odbornej prípravy, ktoré sú uvedené v ET 2020, vrátane cieľa stanoveného pre deti vo veku od 4 rokov do veku povinnej školskej dochádzky . Komisia zistila, že v roku 2017 sa na vzdelávaní a starostlivosti v ranom detstve zúčastňovalo v Európskej únii v priemere 94,8 % detí. Preto možno cieľ ET 2020 celkovo považovať za splnený. V súvislosti s týmto zistením Komisia v oznámení o rovnováhe medzi pracovným a súkromným životom oznámila revíziu existujúceho cieľa ET 2020. Komisia to potvrdila aj v oznámení zo 17. novembra 2017 o posilňovaní európskej identity , v ktorom navrhla, že cieľ na úrovni 95 % by sa mal rozšíriť na deti vo veku od 3 rokov do veku povinnej školskej dochádzky. Táto revízia by znamenala zvýšenie existujúceho barcelonského cieľa pre deti vo veku od 3 rokov do veku povinnej školskej dochádzky o 5 %. Komisia sa navyše zaviazala zohľadniť kvalitu systémov starostlivosti o deti.

V máji 2018 Komisia predstavila návrh odporúčania Rady o systémoch kvalitného vzdelávania a starostlivosti v ranom detstve ako súčasť balíka v oblasti vzdelávania , ku ktorému bol pripojený pracovný dokument útvarov Komisie. Cieľom návrhu je povzbudiť a podporiť členské štáty v úsilí zlepšiť prístupnosť a kvalitu systémov vzdelávania a starostlivosti v ranom detstve. Základné odôvodnenie vychádza z toho, že prvé roky života človeka sú najdôležitejšie z hľadiska rozvoja základných zručností a spôsobilostí v oblasti vzdelávania, ktoré môžu vo veľkej miere ovplyvniť neskoršie vyhliadky v oblasti vzdelávania a zamestnania a životné úspechy a spokojnosť v širšom zmysle.

V rámci Európskeho piliera sociálnych práv, ktorý členské štáty schválili 17. novembra 2017, sa potvrdila dôležitosť zariadení formálnej starostlivosti o deti. V rámci sociálneho prehľadu, ktorý je súčasťou piliera, sa monitoruje vykonávanie zásady 11 piliera, ktorý sa týka starostlivosti o deti, predovšetkým pokiaľ ide o deti vo veku do 3 rokov.

Na základe uvedeného je zrejmé, že prístup k cenovo dostupnému a kvalitnému vzdelávaniu a starostlivosti v ranom detstve slúži na tri hlavné účely:

·zvýšenie potenciálu žien s deťmi na trhu práce,

·rozvoj kognitívnych a sociálnych schopností detí v predškolskom veku,

·posilnenie sociálneho začlenenia detí zo znevýhodneného prostredia .